קארטה גודווין

קארטה פטריק גודווין (באנגלית: Carte Patrick Goodwin; נולד ב-27 בפברואר 1974) הוא משפטן אמריקאי שכיהן במשך במשך כחמישה חודשים כחבר הסנאט של ארצות הברית מטעם מדינת וירג'יניה המערבית. הוא מונה לסנאט בידי מושל וירג'יניה המערבית ג'ו מנצ'ין בעקבות מותו של הסנאטור הקודם רוברט בירד, ומאוחר יותר גודווין עזב את הסנאט עם היבחרו של מנצ'ין למחליפו הקבוע של בירד. כיום הוא הסנאטור לשעבר הכי צעיר שעודנו חי. גודווין נולד ב-1974 לאלן (לבית גיבסון) וסטיבן פטריק גודווין, וגדל ביישוב הכפרי מאונט אלטו שבוירג'יניה המערבית. הוא סיים את לימודיו בבית הספר התיכון של העיירה ריפלי ב-1992, ואת לימודיו במכללת מריטה סיים בהצטיינות ב-1996, עם תואר ראשון בפילוסופיה. ב-1999 קיבל תואר במשפטים (Juris Doctor) מבית הספר למשפטים באוניברסיטת אמורי. עם תום לימודי המשפטים שלו, שימש כעוזר משפטי עבור רוברט ברוס קינג, שופט בית המשפט הפדרלי הרביעי לערעורים של ארצות הברית, עד שנת 2000. באותה השנה הצטרף למשרד עורכי הדין של משפחתו שם עבד עד 2005. גודווין חזר לעבוד בחברה ב-2009. ב-2004 עבד גודווין במטה הבחירות של מזכיר המדינה של וירג'יניה המערבית, ג'ו מנצ'ין, כשזה התמודד לתפקיד מושל וירג'יניה המערבית ואף נבחר לתפקיד. עם ניצחונו של מנצ'ין מונה בידיו ליושב ראש הרשות לבניית בתי הספר בווירג'יניה המערבית, ובהמשך שימש כיועץ הראשי שלו בשנים 2005–2009. כיועצו של המושל, סייע גודווין בניסוח חוקי סיוע לכורי פחם ואצמעי בטיחות במכרות, בעקבות התאונות הקטלניות במכרות הפחם בסוגה ובאראקומה. ביוני 2009 מינה מנצ'ין את גודווין ליו"ר הוועדה העצמאית לרפורמה במערכת השפיטה, שבחנה את הצורך בשינויים במערכת המשפט של וירג'יניה המערבית. בוועדה ישבה, בין היתר, שופטת בית המשפט העליון של ארצות הברית סנדרה דיי או'קונור, כיושבת-ראש כבוד. ב-16 ביולי 2010 מינה המושל מנצ'ין את גודווין לסנאט של ארצות הברית כדי לאייש את מושבה הריק של וירג'יניה המערבית בסנאט שהתפנה עם מותו של הסנאטור הוותיק רוברט בירד, עד שמחליף קבוע ייבחר בבחירות מיוחדות. עם מינויו למושבו של בירד, הצהיר מנצ'ין כי מינויו של גודווין לסנאט הוא "העברת הלפיד לדור אחר", כשם שגודווין היה לסנאטור הצעיר ביותר בעוד בירד היה הוותיק והמבוגר ביותר. גודווין הצהיר כי אין בכוונתו להתמודד בבחירות המיוחדת לסנאט וכי יעזוב את תפקידו אחרי שייבחר מחליף קבוע בבחירות. לפני שהושבע לתפקידו, התנער גודווין מהסנאטורים חברי המפלגה הדמוקרטית וקבע כי לא יתמוך בהצעות חוק אחדות שלהם. עם זאת, כאשר גודווין הושבע לסנאט ב-20 ביולי 2010, חבר במהירות ליוזמת עמיתיו הדמוקרטים להעביר חקיקה המרחיבה את דמי האבטלה, מאמץ שלפני כן לא צלח בעקבות פיליבסטר של חברי המפלגה הרפובליקנית. גודווין הצביע בעד מינויה של אלנה קגן לבית המשפט העליון, והיה חבר בוועדת הכוחות המזוינים של הסנאט של ארצות הברית וכן בוועדת התקציב; בוועדת הבריאות, החינוך העבודה והפנסיות ובוועדת הכללים והממשל. תקופת כהונתו הקצרצרה בסנאט הגיעה לידי גמר ב-15 בנובמבר 2010, עם השבעתו של מנצ'ין. ב-2011 מינה מנהיג הרוב בסנאט, הסנאטור הארי ריד מנבדה, את גודווין לקדנציה בת שנתיים כראש נציבות הביקורת הכלכלית והביטחונית של ארצות הברית והרפובליקה העממית של סין. מדיה וקבצים בנושא קארטה גודווין בוויקישיתוף קארטה גודווין, באתר המדריך הביוגרפי של הקונגרס של ארצות הברית (באנגלית) שרה פיין סקארבו, Governor Makes Appointments To Independent Judicial Reform, מאורכב מתוך אתר West Virginia.gov.‏, 15 ביוני 2009 (באנגלית) ג'וזף ובר, W.Va. governor appoints ex-adviser to Byrd's Senate seat, באתר וושינגטון טיימס, 16 ביולי 2010 (באנגלית) סטפני קונדון, Carte Goodwin Clears Path for Senate to Extend Unemployment Benefits, באתר CBS News‏, 16 ביולי 2010 (באנגלית) Sen. Goodwin to vote to confirm Kagan, מאורכב מתוך אתר Sunday Gazette Mail‏, 5 באוגוסט 2010 (באנגלית) פליסיה סונמז, Delaware's Coons, West Virginia's Manchin sworn in as U.S. senators, באתר וושינגטון פוסט, 15 בנובמבר 2010 (באנגלית) USCC Commissioners Page: Carte Goodwin, באתר United States-China Economic and Security Review Commission (באנגלית)